b'\n_START_ARTICLE_\nFluoksetiin\n_START_SECTION_\nKasutamine meditsiinis\n_START_PARAGRAPH_\nFluoksetiini kasutatakse laialdaselt depressiooni, obsessiiv-kompulsiivse h\xc3\xa4ire, posttraumaatilise stressh\xc3\xa4ire, Bulimia nervosa, paanikah\xc3\xa4ire, premenstruaals\xc3\xbcndroomi ja trihhotillomaania ravis. Seda on kasutatud ka katapleksia, rasvumise, alkoholis\xc3\xb5ltuvuse\xc2\xa0ja liigs\xc3\xb6\xc3\xb6mish\xc3\xa4ire korral. Fluoksetiini on katsetatud ka autismi s\xc3\xbcmptomite leevendamisel.\n_START_SECTION_\nEripopulatsioonid\n_START_PARAGRAPH_\nOn v\xc3\xa4he t\xc3\xb5endeid, et fluoksetiini kasutamine raseduse ajal suurendab t\xc3\xb5siste loote v\xc3\xa4\xc3\xa4rarengute tekke riski, kuigi \xc3\x9chendkuningriigi ravimiamet on hoiatanud tervishoiut\xc3\xb6\xc3\xb6tajaid ja patsiente fluoksetiini kasutamise v\xc3\xb5imalikust ohust lootele raseduse esimese trimestri ajal (organogeneesi ajal), v\xc3\xa4ites, et selle kasutamine esimesel trimestril v\xc3\xb5ib suurendada riski kaasas\xc3\xbcndinud kardiovaskulaars\xc3\xbcsteemi arenguh\xc3\xa4irete tekkeks._NEWLINE_Ajakirjas Journal of Obstetrics and Gynaecology Canada ilmunud s\xc3\xbcstemaatiline \xc3\xbclevaade ja metaanal\xc3\xbc\xc3\xbcs 21 uuringust tegi j\xc3\xa4relduse, et loote kardiovaskulaars\xc3\xbcsteemi v\xc3\xa4\xc3\xa4rarenguid, mida seostati fluoksetiini kasutamisega raseduse ajal, on hiljuti t\xc3\xa4heldatud ka nende depressiooni p\xc3\xb5devate emade puhul, kes raseduse ajaks fluoksetiini tarvitamise katkestasid. J\xc3\xa4reldati ka, et \xc3\xbcldiselt ei suurenda fluoksetiini kasutamine raseduse esimesel trimestril riski t\xc3\xb5siste loote v\xc3\xa4\xc3\xa4rarengute tekkeks._NEWLINE_Ameerika \xc3\x9chendriikide ravimiameti American Food And Drug Administration (FDA) kohaselt on vasts\xc3\xbcndinutel, kelle emad said raseduse hilisemas staadiumis SSRI ravi, suurenenud risk pideva pulmonaalse h\xc3\xbcpertensiooni tekkeks. Selle kohta on v\xc3\xa4he t\xc3\xb5endeid, kuid FDA soovitab arstidel kaaluda kolmandal trimestril SSRI-de, nagu fluoksetiin, annuste j\xc3\xa4rkj\xc3\xa4rgulist v\xc3\xa4hendamist.\xc2\xa0\xc3\x9cks 2009. aastal ilmunud anal\xc3\xbc\xc3\xbcs ei soovita fluoksetiini kasutada imetamise ajal esmavaliku ravimina, v\xc3\xa4ites, et fluoksetiin peaks olema v\xc3\xa4hem eelistatud SSRI imetavate emade ravis, seda eriti vasts\xc3\xbcndinut imetavate emade puhul ja nende emade puhul, kes kasutasid fluoksetiini gestatsiooni ajal. Raseduse ajal eelistatakse SSRI-dest sageli sertraliini selle suhteliselt minimaalse lootega kokkupuute t\xc3\xb5ttu ning ohutusprofiili t\xc3\xb5ttu imetamisel.\n_START_SECTION_\nK\xc3\xb5rvaltoimed\n_START_PARAGRAPH_\nKliinilises uuringus ilmnenud k\xc3\xb5rvaltoimed, mida fluoksetiini kasutajatel esines v\xc3\xa4hemalt kaks korda sagedamini kui platseebogrupil, olid j\xc3\xa4rgmised: ebanormaalsed unen\xc3\xa4od, ebaloomulik ejakulatsioon,\xc2\xa0anoreksia, \xc3\xa4revus, asteenia, k\xc3\xb5hulahtisus, suukuivus, d\xc3\xbcspepsia, impotentsus, unetus, v\xc3\xa4henenud libiido, iiveldus, n\xc3\xa4rvilisus, far\xc3\xbcngiit, l\xc3\xb6\xc3\xb6ve, sinusiit, unisus, higistamine, treemor, vasodilatatsioon ja haigutamine.\xc2\xa0Fluoksetiini peetakse k\xc3\xb5ige stimuleerivama toimega SSRI-ks, fluoksetiin v\xc3\xb5ib k\xc3\xb5ige t\xc3\xb5en\xc3\xa4olisemalt p\xc3\xb5hjustada unetust ja \xc3\xa4revust.\xc2\xa0See v\xc3\xb5ib olla ka k\xc3\xb5ige t\xc3\xb5en\xc3\xa4olisemalt dermatoloogilisi k\xc3\xb5rvaltoimeid (n\xc3\xb5gest\xc3\xb5bi, l\xc3\xb6\xc3\xb6ve, s\xc3\xbcgelus) p\xc3\xb5hjustav SSRI.\n_START_SECTION_\nSeksuaalne d\xc3\xbcsfunktsioon\n_START_PARAGRAPH_\nSeksuaalne d\xc3\xbcsfunktsioon, mille hulka kuuluvad v\xc3\xa4henenud libiido, anorgasmia, vaginaaleritise v\xc3\xa4henemine ja erektsioonih\xc3\xa4ired, on fluoksetiini ja teiste SSRI-de \xc3\xbcks k\xc3\xb5ige enam esinevatest k\xc3\xb5rvaltoimetest. Kuigi varajased kliinilised uuringud n\xc3\xa4itasid seksuaalse d\xc3\xbcsfunktsiooni suhteliselt v\xc3\xa4ikest esinemissagedust, n\xc3\xa4itavad v\xc3\xa4rskemad uuringud, kus k\xc3\xbcsitakse patsientidelt regulaarselt seksuaalprobleemide esinemise kohta, et seksuaalfunktsiooni h\xc3\xa4ired v\xc3\xb5ivad esineda \xc3\xbcle 70% patsientidest.\xc2\xa0Seksuaalse d\xc3\xbcsfunktsiooni s\xc3\xbcmptomid v\xc3\xb5ivad ka p\xc3\xbcsida p\xc3\xa4rast SSRI-de kasutamise l\xc3\xb5petamist, aga seda peetakse juhuslikuks.\n_START_SECTION_\n\xc3\x84raj\xc3\xa4\xc3\xa4man\xc3\xa4hud\n_START_PARAGRAPH_\nFluoksetiini \xc3\xa4raj\xc3\xa4\xc3\xa4man\xc3\xa4hud on harvemad ja kergemini talutavad kui paroksetiini, venlafaksiini ja fluvoksamiini puhul, seda t\xc3\xb5en\xc3\xa4oliselt t\xc3\xa4nu fluoksetiini suhteliselt pikale poolv\xc3\xa4\xc3\xa4rtusajale.\xc2\xa0\xc3\x9cks soovitatud teiste SSRI-de kasutamise l\xc3\xb5petamise v\xc3\xb5tteid on asendada kasutatav SSRI fluoksetiiniga ning siis kasutamine l\xc3\xb5petada, seda rakendatakse n\xc3\xa4iteks siis, kui kasutatud SSRI annuste v\xc3\xa4hendamine tulemust ei anna.\n_START_SECTION_\nKoostoimed\n_START_PARAGRAPH_\nVastun\xc3\xa4idustuste hulka kuulub eelnev ravi (viimase kahe n\xc3\xa4dala jooksul) monoamiini oks\xc3\xbcdaasi (MAO) inhibiitoritega\xc2\xa0nagu fenelsiin ja tran\xc3\xbc\xc3\xbclts\xc3\xbcpromiin, seda serotoniinis\xc3\xbcndroomi\xc2\xa0ohu t\xc3\xb5ttu.\xc2\xa0Fluoksetiini peaksid v\xc3\xa4ltima ka patsiendid, kellel esineb \xc3\xbclitundlikkus fluoksetiini v\xc3\xb5i m\xc3\xb5ne muu aine suhtes, mis fluoksetiinipreparaadis sisaldub.\xc2\xa0Fluoksetiini ei soovitata kasutada ka patsientidel, kes saavad samaaegselt ravi pimosiidiga v\xc3\xb5i tioridasiiniga._NEWLINE_M\xc3\xb5nedel juhtudel ei soovitata kasutada fluoksetiini koos dekstrometorfaani sisaldavate k\xc3\xbclmetus- ja k\xc3\xb6haravimitega, kuna see v\xc3\xb5ib t\xc3\xb5sta serotoniini taset suuremal m\xc3\xa4\xc3\xa4ral ja kuna fluoksetiin on CYP2D6 inhibiitor, mist\xc3\xb5ttu ei metaboliseerita dekstrometorfaan tavap\xc3\xa4rasel kiirusel. See v\xc3\xb5ib suurendada riski serotoniinis\xc3\xbcndroomi tekkeks ja t\xc3\xb5en\xc3\xa4osust dekstrometorfaani k\xc3\xb5rvaltoimete ilmnemiseks._NEWLINE_Patsiendid, kes kasutavad antikoagulante v\xc3\xb5i NSAID-e, peaksid v\xc3\xb5tma fluoksetiini ja teisi SSRI-sid ettevaatusega, kuna SSRI-d v\xc3\xb5ivad suurendada nende ainete verd vedeldavat toimet._NEWLINE_Fluoksetiin ja norfluoksetiin inhibeerivad palju ts\xc3\xbctokroom P450 perekonda kuuluvaid isoens\xc3\xbc\xc3\xbcme, mis osalevad ravimite metabolismis. M\xc3\xb5lemad on tugevad CYP2D6 (mis vastutab ka fluoksetiini ja norfluoksetiini enda metabolismi eest) ja CYP2C19 inhibiitorid ja kerge v\xc3\xb5i m\xc3\xb5\xc3\xb5duka tugevusega CYP2B6 ja CYP2C9 inhibiitorid.\xc2\xa0Fluoksetiin ja norfluoksetiin ei m\xc3\xb5juta oluliselt in vivo katsetes CYP1A2 ja CYP3A4 aktiivsust.\xc2\xa0Fluoksetiin ja norfluoksetiin inhibeerivad P-gl\xc3\xbckoproteiini (membraani transportervalk, mis m\xc3\xa4ngib olulist rolli ravimite transpordis ja metabolismis) aktiivsust, mist\xc3\xb5ttu P-gl\xc3\xbckoproteiini substraatide, n\xc3\xa4iteks loperamiidi, toimed tugevnevad.\xc2\xa0Selle ulatusliku m\xc3\xb5ju t\xc3\xb5ttu v\xc3\xb5ivad fluoksetiin ja norfluoksetiin omada paljude ravimitega koostoimeid._NEWLINE_Fluoksetiini kasutamist peaks v\xc3\xa4ltima ka patsientide puhul, kes kasutavad teisi serotonergilisi ravimeid, nagu MAO-inhibiitorid, trits\xc3\xbcklilised antidepressandid, metamfetamiin, MDMA, triptaanid, buspiroon, serotoniini ja noradrenaliini tagasihaarde inhibiitorid ja teised SSRI-d, serotoniinis\xc3\xbcndroomi ohu t\xc3\xb5ttu.\n_START_SECTION_\nFarmakod\xc3\xbcnaamika\n_START_PARAGRAPH_\nFluoksetiin on selektiivne serotoniini tagasihaarde inhibiitor (SSRI) ja ei inhibeeri terapeutilistes annustes oluliselt noradrenaliini ja dopamiini tagasihaaret. Fluoksetiin l\xc3\xbckkab edasi serotoniini tagasihaaret, mille t\xc3\xb5ttu serotoniini toime kestab kauem. Rottidel p\xc3\xb5hjustas fluoksetiin suurte annuste juures s\xc3\xbcnapsites olulist noradrenaliini ja dopamiini taseme t\xc3\xb5usu.\xc2\xa0Seega v\xc3\xb5ivad dopamiin ja noradrenaliin suurte fluoksetiini annuste (inimestel 60\xe2\x80\x9380\xc2\xa0mg) juures panustada antidepressiivsesse toimesse. See toime v\xc3\xb5ib olla vahendatud 5HT2C retseptorite\xc2\xa0poolt, mis on inhibeeritud fluoksetiini suuremate kontsentratsioonide korral._NEWLINE_Avastati, et fluoksetiin on \xcf\x83\xe2\x82\x81-retseptori agonist, olles tugevam \xcf\x831-retseptori agonist kui tsitalopraam, aga n\xc3\xb5rgem kui fluvoksamiin. Selle olulisus ei ole veel t\xc3\xa4iesti selge. Fluoksetiin on ka anoktamiin 1 kanali (kaltsium-aktiveeritud kloriidiiooni kanal) blokaator.\xc2\xa0Fluoksetiin inhibeerib samade kontsentratsioonide juures ka mitmeid teisi ioonkanaleid, n\xc3\xa4iteks N-atset\xc3\xbc\xc3\xbclkoliini retseptoreid ja 5-HT\xe2\x82\x83 retseptoreid._NEWLINE_On avastatud ka, et fluoksetiin inhibeerib happe sfingom\xc3\xbcelinaasi, mis on p\xc3\xb5hiline keramiidi taseme regulaator, tootes sfingom\xc3\xbceliinist keramiidi.\n_START_SECTION_\nFarmakokineetika\n_START_PARAGRAPH_\nFluoksetiini biosaadavus on suhteliselt k\xc3\xb5rge (72%) ja maksimaalne kontsentratsioon vereplasmas saabub 6\xe2\x80\x938 tunniga. Fluoksetiin seondub ulatuslikult plasmavalkudega, peamiselt albumiini ja\xc2\xa0\xce\xb11-gl\xc3\xbckoproteiiniga.\xc2\xa0Fluoksetiin metaboliseeritakse maksas ts\xc3\xbctokroom P450 perekonna isoens\xc3\xbc\xc3\xbcmide, nende hulgas CYP2D6 poolt.\xc2\xa0CYP2D6 roll fluoksetiini metabolismis v\xc3\xb5ib olla kliiniliselt oluline, kuna selle ens\xc3\xbc\xc3\xbcmi funktsioneerimises esineb inimestel suuri erinevusi. CYP2D6 metaboliseerib fluoksetiini selle ainukeseks aktiivseks metaboliidiks \xe2\x80\x93 norfluoksetiiniks.\xc2\xa0M\xc3\xb5lemad ained on ka tugevad CYP2D6 inhibiitorid._NEWLINE_Fluoksetiini eristab teistest antidepressantidest fluoksetiini ja selle metaboliidi norfluoksetiini v\xc3\xa4ga aeglane eritumine kehast. Aja m\xc3\xb6\xc3\xb6dudes inhibeerivad fluoksetiin ja norfluoksetiin iseenda metaboliseerumist, mist\xc3\xb5ttu fluoksetiini poolv\xc3\xa4\xc3\xa4rtusaeg j\xc3\xa4\xc3\xa4b \xc3\xbcksikannuse puhul vahemikku 1\xe2\x80\x933 p\xc3\xa4eva, pikaajalise kasutamise korral 4\xe2\x80\x936 p\xc3\xa4eva.\xc2\xa0Norfluoksetiini poolv\xc3\xa4\xc3\xa4rtusaeg on pikem, pikaajalise kasutamise korral 16 p\xc3\xa4eva.\xc2\xa0Seega fluoksetiini ja selle aktiivse metaboliidi tase veres kasvab ravi esimeste n\xc3\xa4dalate jooksul, p\xc3\xbcsiv kontsentratsioon veres saabub 4 n\xc3\xa4dala p\xc3\xa4rast.\xc2\xa0Fluoksetiini ja selle metaboliitide kontsentratsioon ajus kasvab p\xc3\xbcsivalt v\xc3\xa4hemalt esimese viie n\xc3\xa4dala jooksul p\xc3\xa4rast ravi alustamist.\xc2\xa0See t\xc3\xa4hendab, et ravi alustamisel ei saa patsient v\xc3\xa4hemalt kuu aega tunda manustatava annuse maksimaalset toimet. N\xc3\xa4iteks \xc3\xbche 6-n\xc3\xa4dalase uuringu tulemustest selgus, et keskmine aeg, mille m\xc3\xb6\xc3\xb6dudes saavutati p\xc3\xbcsiv toime, oli 29 p\xc3\xa4eva.\xc2\xa0Ka fluoksetiini t\xc3\xa4ielik eritumine v\xc3\xb5ib v\xc3\xb5tta mitu n\xc3\xa4dalat. Esimese n\xc3\xa4dala jooksul p\xc3\xa4rast ravimi kasutamise l\xc3\xb5petamist langeb fluoksetiini kontsentratsioon ajus ainult 50% v\xc3\xb5rra.\xc2\xa0Neli n\xc3\xa4dalat p\xc3\xa4rast ravi l\xc3\xb5petamist on norfluoksetiini tase veres umbes 80% sellest, mis see oli ravi esimese n\xc3\xa4dala j\xc3\xa4rel, ning seitse n\xc3\xa4dalat p\xc3\xa4rast ravi l\xc3\xb5petamist on norfluoksetiin endiselt verest tuvastatav.\n_START_SECTION_\nM\xc3\xa4\xc3\xa4ramine kehavedelikest\n_START_PARAGRAPH_\nFluoksetiini ja norfluoksetiini kontsentratsiooni saab m\xc3\xa4\xc3\xa4rata veres, plasmas v\xc3\xb5i seerumis, eesm\xc3\xa4rgiga kinnitada m\xc3\xbcrgistuse diagnoosi lahangul v\xc3\xb5i hospitaliseeritud patsientidel. Fluoksetiini kontsentratsioon veres v\xc3\xb5i plasmas j\xc3\xa4\xc3\xa4b inimestel, kes kasutavad seda depressiooni ravis, tavaliselt vahemikku 50\xe2\x80\x93500\xc2\xa0\xce\xbcg/L, akuutse \xc3\xbcledoseerimise \xc3\xbcle elanud patsientidel on kontsentratsioon vahemikus 900\xe2\x80\x933000 \xce\xbcg/L ja letaalse \xc3\xbcleannustamise korral vahemikus 1000\xe2\x80\x937000\xc2\xa0\xce\xbcg/L. Norfluoksetiini kontsentratsioonid on pikaajalise ravi korral samad nagu fluoksetiinil, kuid v\xc3\xb5ivad olla palju v\xc3\xa4iksemad akuutse \xc3\xbcledoseerimise korral, kuna kulub v\xc3\xa4hemalt 1\xe2\x80\x932 n\xc3\xa4dalat, et metaboliit saavutaks tasakaalukontsentratsiooni..\n_START_SECTION_\nKasutamine\n_START_PARAGRAPH_\n2010. aastal kirjutati Ameerika \xc3\x9chendriikides 24,4 miljonit fluoksetiini retsepti,\xc2\xa0mis teeb fluoksetiinist l\xc3\xa4bim\xc3\xbc\xc3\xbcgilt kolmanda antidepressandi sertraliini ja tsitalopraami j\xc3\xa4rel. 2011. aastal kirjutati \xc3\x9chendkuningriigis 6 miljonit fluoksetiiniretsepti.\n_START_SECTION_\nAjalugu\n_START_PARAGRAPH_\nFluoksetiini avastamine sai alguse Bryan Molloy ja Robert Rathbuni koost\xc3\xb6\xc3\xb6st ravimifirmas Eli Lilly and Company aastal 1970. Tollal teati, et antihistamiinikum difenh\xc3\xbcdramiin omab m\xc3\xb5ningast antidepressiivset toimet. Alustuseks v\xc3\xb5eti 3-fenoks\xc3\xbc-3-fen\xc3\xbc\xc3\xbclprop\xc3\xbc\xc3\xbclamiin, difenh\xc3\xbcdramiinile struktuurilt sarnane aine. Molloy s\xc3\xbcnteesis tosinaid selle aine derivaate.\xc2\xa0Lootes leida derivaati, mis inhibeeriks ainult serotoniini tagasihaaret, pakkus Eli Lilly teadlane David T. Wong v\xc3\xa4lja, et v\xc3\xb5iks testida derivaate uuesti. Tehti in vitro test, millega uuriti derivaatide toimet serotoniini, noradrenaliini ja dopamiini tagasihaardele. Testi viis l\xc3\xa4bi Jong-Sir-Horng 1972. aasta mais ja testi tulemustest selgus, et \xc3\xbcks aine oli teistest tugevam ja selektiivsem serotoniini tagasihaarde inhibiitor \xe2\x80\x93 see aine nimetati hiljem fluoksetiiniks. Wong avaldas fluoksetiini kohta esimese artikli aastal 1974.\xc2\xa0Aasta hiljem sai aine ametliku nimetuse fluoksetiin ja Eli Lilly and Company andsid sellele kaubam\xc3\xa4rgi nime Prozac. 1977. aasta veebruaris tegi Dista Products Company, Eli Lilly & Company haru, FDA-le avalduse uue ravimi registreerimiseks._NEWLINE_Fluoksetiin ilmus Belgia turule 1986. aastal.\xc2\xa0USA-s andis FDA oma l\xc3\xb5pliku heakskiidu detsembris 1987 ja kuu hiljem hakkas Eli Lilly Prozaci turundama, l\xc3\xa4bim\xc3\xbc\xc3\xbck USA-s kasvas 350 miljoni dollarini \xc3\xbche aastaga.\xc2\xa0\xc3\x9clemaailmne m\xc3\xbc\xc3\xbck kasvas l\xc3\xb5puks 2,6 miljardi dollarini aastas._NEWLINE_Kui Eli Lilly and Company patent 2001. aasta augustis aegus,\xc2\xa0tulid turule fluoksetiini geneerilised preparaadid ning Lilly fluoksetiini m\xc3\xbc\xc3\xbck v\xc3\xa4henes kahe kuuga 70%.'